যৌনতা আদিম প্রবৃত্তি। সৃষ্টির অন্যতম চালিকাশক্তিও যৌনতা। কিন্তু সেই চালিকাশক্তির একটি নির্দিষ্ট পরিসর রয়েছে মানুষের সমাজে। সাধারণ জীবনযাপনের সঙ্গে তা নিভৃত তরঙ্গে গ্রথিত। সভ্যতার অগ্রগমনের সঙ্গে সঙ্গে আদিমতার অভ্যাসটিকে মানুষ ক্রমশ সংস্কৃত করে নিয়েছে। শীলিত করে তুলেছে। ক্ষুধাও আদিম প্রবৃত্তি। কিন্তু খিদে পেলেই যেমন মানুষ যত্রতত্র খেতে শুরু করে না, তেমনই যৌনতার উদ্রেক মাত্রেই যৌনতাকে চরিতার্থ করতে পারে না। করা সমীচীন নয় বলেই করে না। যৌন অনুভূতির উদ্রেক মাত্রেই যৌনতা চরিতার্থ করে থাকে বাকি প্রাণী। প্রবৃত্তির হাত এড়িয়ে আত্মশক্তি ও আত্মবুদ্ধিতে নিজের চিন্তাশক্তির প্রণোদনায় এগিয়ে যেতে পারে বলেই মানুষ পশু নয়, মানুষ।
গাড়ির মধ্যে ফুটপাথবাসী নাবালিকার ধর্ষণের ঘটনা স্বাভাবিক মনুষ্যত্ব নিয়েই প্রশ্ন তুলে দিল। ভোররাতে পথ থেকে তুলে নিয়ে গিয়ে ওই নাবালিকাকে দুই মত্ত চালক উপর্যুপরি ধর্ষণ করে এবং খুন করে ! খুন মানুষের সহজাত প্রবৃত্তি নয়। কিন্তু প্রবৃত্তির অন্ধ দাসত্ব এভাবেই মানুষকে নিরেট অন্ধকারের গর্ভে নিয়ে যায়। অপরাধ সংঘটিত হয়। মনুষ্যত্বের উলঙ্গ চেহারা প্রকাশিত হয়ে পড়ে। বোঝা যায়, মানুষ আসলে যতটা ‘সভ্য’ হয়েছে বলে দাবি করে, ততটা সভ্যতায় এখনও সে স্থিত হতে পারেনি। প্রবৃত্তিতে নিয়ত ইন্ধন জুগিয়ে গেলে সেই সুস্থতায় সুস্থিত হওয়াও যায় না। এক সময় মানুষের জীবনে উপকরণ ঢের কম ছিল। স্বল্পতার মধ্যেই আনন্দকে প্রত্যক্ষ করত মানুষ। আধুনিক সময় মানুষের পণ্যরতি এবং ভোগতৃষ্ণা উত্তরোত্তর বাড়িয়েছে। সেই তৃষ্ণার সঙ্গে শারীরিক উত্তেজনা ও প্রবৃত্তিগত অন্ধতা মিলেমিশে মানুষকে ক্রমশ অমানবিক বস্তুপিণ্ডে পরিণত করছে। এ এক চরম সামাজিক সংকট। চারদিকে লোভী চোখ ও লালসাময় শরীর ঘুরে বেড়াচ্ছে। সেই বিকৃত পুরুষতান্ত্রিক অমানবিকতার বলি হচ্ছেন মেয়েরা যখন-তখন, যত্রতত্র !

প্রতিবিধানে আইনের শাসন নিশ্চয়ই জরুরি। বস্তুগতভাবে যা যা করা যায়, প্রশাসন নিশ্চয়ই তা করবে। অভিযুক্তদের বিচার হবে। হয়তো রাস্তায় প্রহরা বাড়বে, বাড়বে নজরদারিও। প্রহরা ও নজরদারি অবশ্যই আরও বাড়ানো উচিত। একজন দেখছেন, কোনও মেয়েকে অজানা গাড়ি তুলে নিয়ে যাচ্ছে আর তিনি নিরুপায়ভাবে দাঁড়িয়ে— এ ঘটনা প্রত্যাশিত নয়। হয়তো তাঁরই সক্রিয়তায় পুলিশের নজরে এসেছে ঘটনাটি, কিন্তু বিপদ এড়ানো যায়নি। ফলে, ধরা যাক, নীরন্ধ্র করা হল পথঘাট। খুব কঠিন কাজ। ধরা যাক, নীরন্ধ্র করা গেল। কিন্তু মাছি নজর গলে ঢুকে পড়বেই ! মাছির ডানার মধ্যেই যদি অসুখ থাকে, তবে মাছি সেই তাড়নায় চালিত হবেই ! সবার আগে মনুষ্যত্বের সংস্কার প্রয়োজন। যেখানে নিজের মুখ নিজে দেখে মানুষ— সেই নিভৃতে, সেই মোহানার ধারে, সেই স্রোতঃপথে— সেখানেই তাকে আত্মসংশোধনের শপথ নিতে হবে। প্রশাসন বাকি সব করতে পারে, কিন্তু প্রবৃত্তির দুর্গম অন্ধকারে আলো জ্বালতে পারে না !